text: Politiet leder efter skudmand i Fredericia
  12 februar 2015 kl. 05.18
  Onsdag aften får Sydøstjyllands Politi en anmeldelse om en skudepisode i Fredericia. Det er stadig uvist, om der er tale om et vådeskud eller ej. Politiet leder nu efter gerningsmanden.
  Onsdag klokken 18.27 tikker der en anmeldelse om en skudepisode ind hos Sydøstjyllands Politi.
  Falck bliver tilkaldt til en mand, der bløder, og da ambulancefolkene når frem kan de konstatere, at der er tale om et skudsår. Det fortæller vagtchef ved Sydøstjyllands Politi, Kristian Juliussen, til TV SYD.
  - Derefter har vi selvfølgelig undersøgt gerningsstedet for at sikre eventuelle spor, siger vagtchefen.
  Der er endnu ikke foretaget anholdelse i sagen, men politiet er på jagt efter den mand, der førte pistolen.
  - En af de personer, der var til stede i lejligheden, har forklaret, hvem der havde pistolen i hånden. Ham leder efter lige nu, for vi vil selvfølgelig meget gerne høre hans version af episoden. Lige nu ved vi ikke, om der er tale om et vådeskud eller en bevist handling, siger Kristian Juliussen.
  Den ramte mands tilstand betegnes som kritisk.
  